### Beslutningstema

Der træffes beslutning om retningslinjer for tabt arbejdsfortjeneste til medlemmer af Kommunalbestyrelsen.

### Sagsfremstilling

Et kommunalbestyrelsesmedlem kan vælge at modtage erstatning for dokumenteret tabt arbejdsfortjeneste. I så fald bliver det faste vederlag reduceret med 22.918 kr. (sats pr. 1. januar 2022). Beløbet reguleres årligt pr. 1. april. Erstatningen kan pr. dag højst udgøre det femdobbelte af diætsatsen (2.200 kr. pr. 1. januar 2022)

Det er Kommunalbestyrelsen, der afgør, om dokumentationen for tabt arbejdsfortjeneste er tilstrækkelig. Udbetaling af tabt arbejdsfortjeneste forudsætter, at der er lidt et dokumenteret indtægtstab i forbindelse med varetagelsen af et kommunalt hverv. Kompetencen til at afgøre tvivlsspørgsmål i forhold til disse retningslinjer delegeres til Økonomiudvalget.

Der kan kun udbetales erstatning for tabt arbejdsfortjeneste, hvis der er tale om et møde, hvortil alle medlemmer af det pågældende organ har været indkaldt. Det såkaldte "mødekrav".

For andre aktiviteter end de ovennævnte møder gælder det, at Kommunalbestyrelsen skal træffe beslutning om, at der skal kunne udbetales godtgørelse for tabt arbejdsfortjeneste.

Der kan aldrig ydes godtgørelse for tabt arbejdsfortjeneste for udførelse af andre aktiviteter knyttet til ovennævnte møder og aktiviteter.

Det præciseres med de udarbejdede retningslinjer for tabt arbejdsfortjenetse, hvilke undtagelser, der gælder tabt arbejdsfortjeneste i forhold til det almindelige vederlag.

### Lovgrundlag

Styrelsesloven.

### Kommunaldirektøren indstiller,

at retningslinjer for tabt arbejdsfortjeneste godkendes, og

at indstillingen videresendes til Kommunalbestyrelsen.

Beslutning fra Økonomiudvalget, 10. februar 2022, pkt. 4:

Indstillingen anbefales.

Stig Nielsen deltog ikke i mødet.

### Beslutning

Indstillingen godkendt.